<classify> WANANCHI wa Halmashauri ya Kondoa ambao maeneo yao hayajapimwa wameshauriwa kutouza ardhi hiyo kwa sasa.Akizungumza na wananchi wa mtaa wa Bicha, Ofisa Mipango Miji wa Kampuni ya Makazi Solution, Juma Mustapha alisema kutokana na maeneo mengi kutopimwa yanakosa thamani, hivyo aliwataka kutouza kwa sasa maana itakuwa ni hasara kwao.Maeneo yao mengi hayajapimwa na hivyo kukosa thamani, hivyo wananchi mnatakiwa kuwa na subira maeneo yao yapimwe ambapo thamani itaongezeka na kuwapatia kipato zaidi.Akizungumzia mradi wa upimaji maeneo katika mtaa wa Bicha, Mustapha alisema mtaa wa Bicha kupanda thamani kutoka na utaratibu wa upimaji wa ardhi utakapokamilika.Ramani ya Mipango Miji imeshakamilika na imepita sehemu zote muhimu zoezi linaloanza sasa ni upimaji wa maeneo yenu na hii ni fursa kwenu kwani kwa sasa mtajua kila eneo na matumizi yake.Mradi huu unakwenda kuwaneemesha wana Bicha na Kondoa kwa ujumla sababu kwa kupima eneo pia halmashauri itapata mapato na Serikali Kuu hivyo itaboresha huduma za kijamii.Alisema upimaji unaofanywa ni shirikishi ambapo utawashirikisha wananchi wenye maeneo na kampuni ya upimaji ambao watafanya kazi kupitia Idara ya Ardhi ya Halmashauri ya Mji Kondoa. Ofisa Ardhi wa Halmashauri ya Mji Kondoa, Arnold Mombeki aliwatoa wasiwasi wananchi kuhusu kampuni hiyo kwani wataalamu wa ardhi wamejiridhisha utendaji kazi wao na uwepo wao kisheria na wanasimamia utendaji wao.Alitumia fursa hiyo kuwashauri wananchi wasioingia mikataba na kampuni kufika ofisi ya ardhi kupata ufafanuzi zaidi ili kuwajengea uelewa zaidi. Mmoja wa wananchi, Mzee Sejaali alipongeza ujio wa mradi huo, kwani alisema utasaidia kuwaongezea thamani ya ardhi na kuahidi kuwapa ushirikiano.  <topic>: kitaifa 